erhwenkuo/poetry-chinese-zhtw huggingface dataset:
探春慢
作者：趙以夫（宋）

南國收寒，東郊放暖，條風初回臺榭。小燕橫釵，鬧蛾低鬢，根底吳娃妖冶。纖手傳生菜，向人道、新春來也。莫須沈醉樽前，這些風景無價。長記年年此日，迎著個牛兒，彩鞭羞打。颭颭金幡，星星華髮，得似家山閒暇。都把心期事，待問訊、柳邊花下。簫鼓聲中，溫存小樓深夜。
探春慢
作者：趙以夫（宋）

屑璐飄寒，鏤金獻巧，妝成水晶亭榭。飛絮悠揚，散花零亂，絕勝翠嬌紅冶。粉豔嘻嘻道，盡飛上、使君鬚也。多情莫笑衰翁，舊時梁苑聲價。窗外小梅羞澀，倩羯鼓尊前，慢敲輕打。鯨海停波，鶴譙賓月，贏得殘年清暇。心事知誰會，但夢繞、越王城下。白玉青絲，且同醉吟春夜。
探春慢
作者：趙以夫（宋）

寶勝賓春，華燈照夜，窮冬渾然如客。爐焰鱗紅，杯深翡翠，早減三分寒力。一笑團欒處，恰喜得、雪消風息。苔枝數蕊明珠，恍疑香麝初拆。懊恨東君無準，甚朝做重陰，暮還晴色。喚燕呼鶯，雕花鏤葉，機巧可曾休得。靜裡無窮意，漫看盡、紛紛紅白。且聽新腔，紅牙玉纖低拍。
龍山會
作者：趙以夫（宋）

重整登高屐。群玉峰頭，萬里秋無極。遠山青欲滴。新雁過、飄緲孤雲天北。煙入小橋低，水痕退、寒流澄碧。對佳辰，驚心客裡，鬢絲堪摘。風流晉宋諸賢，騎臺龍山，俯仰皆陳跡。憑闌看落日。嗟往事、唯有黃花如昔。醉袖舞西風，任教笑、參差鳧舄。但回首、東籬久負，有誰知得。
龍山會
作者：趙以夫（宋）

九日無風雨。一笑憑高，浩氣橫秋宇。群峰青可數。寒城小、一水縈迴如縷。西北最關情，漫遙指、東徐南楚。黯銷魂，斜陽冉冉，雁聲悲苦。今朝黃菊依然，重上南樓，草草成歡聚。詩朋休浪賦。舊題處、俯仰已隨塵土。莫放酒行疏，清漏短、涼蟾當午。也全勝、白衣未至，獨醒凝佇。
龍山會
作者：趙以夫（宋）

佳節明朝九。彩舫凌虛，共醉西風酒。湖光藍滴透。雲浪碎、巧學波紋吹皺。碧落杳無邊，但玉削，千峰寒瘦。留連久，秋容似洗，月華如晝。回頭南楚東徐，暝靄蒼煙，處處空刁斗。山公今健否。功名事、付與年時交舊。白髮苦欺人，尚堪插、黃花盈首。歸去也、東籬好在，覓淵明友。
芙蓉月
作者：趙以夫（宋）

黃葉舞碧空，臨水處、照眼紅苞齊吐。柔情媚態，佇立西風如訴。遙想仙家城闕，十萬綠衣童女。雲飄緲，玉娉婷，隱隱綵鸞飛舞。樽前更風度。記天香國色，曾佔春暮。依然好在，還伴清霜涼露。一曲闌干敲遍，悄無語。空相顧。殘月淡，酒闌時、滿城鐘鼓。
夜飛鵲・夜飛鵲慢
作者：趙以夫（宋）

微雲拂斜月，萬籟聲沈。涼露暗墜桐陰。蛾眉乞得天孫巧，愔愔樓上穿針。佳期鵲相誤，到年時此夕，歡淺愁深。人間兒女，說風流，直到如今。河漢幾曾風浪，因景物牽情，自是人心。長記秋庭往事，鈿花翦翠，釵股分金。道人無著，正蕭然、竹枕綀衾。夢迴時，天淡星稀，閒弄一曲瑤琴。
秋蕊香
作者：趙以夫（宋）

一夜金風，吹成萬粟，枝頭點點明黃。扶疏月殿影，雅澹道家裝。阿誰倩、天女散濃香。十分燻透霓裳。徘徊處，玉繩低轉，人靜天涼。底事小山幽詠，渾未識清妍，空自情傷。憶佳人、執手訴離湘。招蟾魄、和酒吸秋光。碧雲日暮何妨。惆悵久，瑤琴微弄，一曲清商。
角招
作者：趙以夫（宋）

曉風薄。苔枝上、翦成萬點冰萼。暗香無處著。立馬斷魂，晴雪籬落。橫溪略彴。恨寄驛、音書遼邈。夢繞揚州東閣。風流舊日何郎，想依然林壑。離索。引杯自酌。相看冷淡，一笑人如削。水雲寒漠漠。底處群仙，飛來霜鶴。芳姿綽約。正月滿、瑤臺珠箔。徙倚闌干寂寞。盡分付，許多愁，城頭角。
徵招
作者：趙以夫（宋）

玉壺凍裂琅玕折，駸駸逼人衣袂。暖絮張空飛，失前山橫翠。欲低還又起。似妝點、滿園春意。記憶當時，剡中情味，一溪雲水。天際。絕行人，高吟處，依稀灞橋鄰里。更翦翦梅花，落雲階月地。化工真解事。強勾引、老來詩思。楚天暮，驛使不來，悵曲闌獨倚。
揚州慢
作者：趙以夫（宋）

十里春風，二分明月，蕊仙飛下瓊樓。看冰花翦翦，擁碎玉成球。想長日、雲階佇立，太真肌骨，飛燕風流。斂群芳、清麗精神，都付揚州。雨窗數朵，夢驚回、天際香浮。似閬苑花神，憐人冷落，騎鶴來遊。為問竹西風景，長空談、煙水悠悠。又黃昏羌管，孤城吹起新愁。
揚州慢
作者：趙以夫（宋）

粱苑吟新，高陽飲散，玉容寂寞妝樓。故人應念我，折贈水晶球。不須倩、東風說與，吹簫雲路，解佩江流。似天涯、邂逅相逢，低問東州。為花更醉，細挼香、酒面酥浮。記橋月同看，簾風共笑，仙枕曾遊。無奈乍晴還雨，江天暮、飛絮悠悠。莫先教偷取，春歸滿地清愁。
惜黃花
作者：趙以夫（宋）

眾芳凋謝。堪愛處、老圃寒花幽野。照眼如畫。爛然滿地金錢，買斷金錢無價。古香逸韻似高人，更野服、黃冠瀟灑。向霜夜。冷笑暖春，桃李夭冶。襟期問與誰同，記往昔、獨自徘懷籬下。采采盈把。此時一段風流，賴得白衣陶寫。而今為米負初心，且細摘、輕浮三雅。沈醉也。夢落故國茅舍。
憶舊遊慢
作者：趙以夫（宋）

愛東湖六月，十里香風，翡翠鋪平。誤入紅雲裡，似當年太乙，約我尋盟。葉舟盪漾寒碧，分得一襟冰。漸際晚輕陰，修蒲舞綠，倦柳梳青。娉婷。黯無語。想怨女三千，長日宮庭。六六闌干曲，有玉兒才貌，誰與看承。柔情一點無奈，頻付酒杯行。到夜靜人歸，涼蟾自照鷗鷺汀。
憶舊遊慢
作者：趙以夫（宋）

望紅渠影裡，冉冉斜陽，十里堤平。喚起江湖夢，向沙鷗住處，細說前盟。水鄉六月無暑，寒玉散清冰。笑老去心情，也將醉眼，鎮為花青。亭亭。步明鏡，似月浸華清，人在秋庭。照夜銀河落，想粉香溼露，恩澤初承。十洲縹緲何許，風引彩舟行。尚憶得西施，餘情嫋嫋煙水汀。
解語花
作者：趙以夫（宋）

紅香溼月，翠影停雲，羅襪塵生步。並肩私語。知何事、暗遣玉容泣露。閒情最苦。任笑道、爭妍似妒。倒銀河，秋夜雙星，不到佳期誤。擬把江妃共賦。當時攜手，煙水深處。明珠濺雨。凝脂滑、洗出一番鉛素。憑誰說與。莫便化、綵鸞飛去。待玉童，雙節來迎，為作芙蓉主。
燭影搖紅
作者：趙以夫（宋）

乍冷還暄，小春時候今朝轉。三分歷日二分休，鏡裡清霜滿。雲幕低垂不展。矮窗明、紅麟初暖。老來活計，濁酒三杯，黃庭一卷。萬里關河，朔風吹到邊聲遠。倚樓脈脈數歸鴻，誰會愁深淺。最苦山寒日短。但梅花、相看歲晚。何人金屋，巧囀歌鶯，慢調箏雁。
薄媚
作者：趙以夫（宋）

桂香消，梧影瘦，黃菊迷深院。倚西風，看落日，長江東去如練。先生底事，有賦飄然。剛到為田園。獨醒何為，持杯自勸。未能免。休把茱萸吟玩。但管年年健。千古事、幾憑闌。吾生早、九十強半。歡娛終日，富貴何時，一笑醉鄉寬。倒載歸來，迴廊月滿。
沁園春
作者：趙以夫（宋）

秋入書幃，漏箭初長，燻爐未灰。向酒邊陶寫，韓情杜思，案頭料理，漢蠹秦煨。天有高情，世無慧眼，剛道先生是不齋。人都笑，這當行鋪席，又不成開。忘懷。物外徘徊。與鷗鷺同盟兩莫猜。似琉璃匣裡，光涵牛鬥，鳳凰臺上，聲挾風雷。寶汞一錢，冰銜三字，浮利浮名安在哉。太平也，要泥金鏤玉，除是公來。
沁園春
作者：趙以夫（宋）

客問吾年，吾將老矣，今五十三。似北海先生，過之又過，善財童子，參到無參。官路太行，世情滄海，何止嵇康七不堪。歸來也，是休官令尹，有發瞿曇。千巖。秀色如藍。新著個樓兒恰對南。看浮雲自在，百般態度，長江無際，一碧虛涵。荔子江珧，蓴羹鱸鱠，一曲春風酒半酣。憑闌處，正空流皓月，光滿寒潭。
沁園春
作者：趙以夫（宋）

自笑聲來，骨相無奇，壬三甲三。覺紫宸班裡，都忘故步，維摩室內，添個新參。壯也不如，老之將至，今日將軍戰豈堪。江湖客，況詩肥賈島，筆瘦王曇。紛紛紆紫脫藍。送水北山人又水南。喜支離得佚，散材可壽，一丘自足，永珍中涵。膾炙功名，膏盲富貴，舉世黃梁夢正酣。知誰健，且茹芝商嶺，飲菊胡潭。
賀新郎
作者：趙以夫（宋）

滿酌蓬萊酒。最苦是、中年作惡，送人時候。一夜朔風吹石裂，驚得梅花也瘦，更衣袂、嚴霜寒透。捲起潮頭無丈尺，甚扁舟、拍上三江口。明月冷，載歸否。分攜欲折無垂柳。但層樓徙倚，兩眉空皺。海闊天高無處問，萬事不堪回首。況目斷、孤鴻去後。玉樣松鱸今正美，想子真、微笑還招手。且為我，飲三鬥。
賀新郎
作者：趙以夫（宋）

葵扇秋來賤。阿誰知、初回輕暑，又教題遍。不是琵琶知音少，無限如簧巧囀。倩說似、長門休怨。莫把蛾眉與人妒，但疏梅、淡月深深院。臨寶鑑，欲妝懶。少時聲價傾粱苑。到中年，也曾落魄，霧收雲卷。待入漢庭金馬去，灑筆長江滾滾。好留取、才名久遠。過眼榮華俱塵土，聽關睢、盈耳離騷婉。歌不足，為嗟嘆。
賀新郎
作者：趙以夫（宋）

載酒陽關去。正西湖、連天菸草，滿堤晴絮。採翠擷芳遊冶處，應和嬌弦豔鼓。看柳外、畫船無數。萬傾琉璃渾鏡淨，陡風波、洶洶魚龍舞。談笑裡，遽如許。流觴滿引澆離緒。便東西、斜陽立馬，綠波前浦。自是蓴鱸高興動，恰值春山杜宇。漫回首、軟紅香霧。咫尺佳人千里隔，望空江、明月橫洲渚。清夢斷，恨如縷。
賀新郎
作者：趙以夫（宋）

草色庭前綠。掩重門、國香伴我，畫簾幽獨。無奈薰風吹綠綺，閒理離騷舊曲。覺鼻觀、微聞清馥。可是花神嫌冷淡，碧叢中、炯炯駢雙玉。相對久，各歡足。冰姿帶露如新沐。想當年、夷齊二子，獨清孤竹。千古英雄塵土盡，凜凜西山雲木。總付與、一尊醽醁。學得漢宮嬌姊妹，便承恩、貯向黃金屋。終不似，在空谷。
賀新郎
作者：趙以夫（宋）

碾破長空綠。看銀蟾、一輪似水，照人清獨。縹緲風搖環佩碎，疑是英莖妙曲。忽散作、天花芬馥。帝子雙雙來洞戶，炯肌膚、冰雪顏如玉。愁易老，意難足。楚江萬頃疏湯沐。想佳人，依然攜手，碧雲修竹。蔥蒨玲瓏方寸許，清過千重夏木。速就我、同傾湘醁。追憶蘭亭當日事，盡淒涼、也勝盧仝屋。應不到，羨金谷。
賀新郎
作者：趙以夫（宋）

春事渾如客。趁新晴、花驄驕駿，紵衫輕窄。臘甕初傾光欲動，笑把黃甘旋擘。更喜得、酒朋詩敵。陶寫襟懷觴詠裡，似風流、王謝當年集。忘爾汝，任爭席。疏簾畫舫梅妝白。看斜陽、波心鏡面，照伊顏色。飄緲笙歌天上譜，一刻千金莫惜。誰通道、高樓佔得。柳外暝煙人去也，但月鉤、冷浸闌干溼。知過了，幾寒食。
漢宮春
作者：趙以夫（宋）

投老歸來，記踏青堤上，三度逢君。寒窗冷淡活計，明月空尊。紅紅白白，又一番、春色撩人。誰通道，閒中天地，園林幾見成塵。今夕偶無風雨，便滿城簫鼓，來往紛紛。鰲山寶燈照夜，羅綺千門。珠簾盡卷，看娉婷、水上行雲。應自笑，周郎少日，風流羽扇綸巾。
暗香
作者：趙以夫（宋）

冰花炯炯。記那回占斷，春風鰲頂。獨抱寒香，得意西湖酒初醒。為問玉堂富貴，爭得似、山中深靚。向歲晚，竹翠松蒼，閒伴一枝冷。南浦，水萬頃。想月溼斷磯，雲弄疏影。粉英落盡。孤鶴長鳴夜方永。將見青青似豆，又迤邐、傳黃風景。聽報道、催去也，再調玉鼎。
疏影
作者：趙以夫（宋）

晴空漠膜。怪雪來底處，飄滿籬落。元是花神，管領春風，幽香忽遍林壑。玉仙緩轡江城路，全不羨、揚州東閣。似天教、瑤佩瓊裾，薦與翠尊冰勺。聞道兒童好語，豐年瑞覆鬥，佔取紅萼。驛使飛馳，羹鼎安排，速趁良辰行樂。聯鑣一一清都客，也肯把、山翁同約。醉歸來、夢斷西窗，怕聽麗譙悲角。
尾犯
作者：趙以夫（宋）

長嘯躡高寒，回首萬山，空翠零亂。渺渺清秋，與斜陽天遠。引光祿、清吟興動，憶龍山、舊遊夢斷。夾衣初試，破帽多情，自笑霜蓬短。黃花長好在，一俯仰、節物驚換。紫蟹青橙，覓東籬幽伴。感今古、風悽霜冷，想關河、煙昏月淡。舉杯相屬，殷勤更把茱萸看。
燕春臺
作者：趙以夫（宋）

繡地殘英，畫空飛絮，東風又送春歸。雨足郊坰，相將翠密成帷。燕鶯猶戀芳菲。向枝頭、葉底依依。留春不住，綠波渺渺，碧草萋萋。錦帆開曉，彩仗迎燻，峰迴路轉，月淡天低。紅雲影裡，群仙報道班齊。九奏簫韶，算人間、無此壎箎。步新堤。金鼎調羹也，梅子黃時。
燕春臺
作者：趙以夫（宋）

錦裡春回，玉墀天近，東風穩送雕韉。祖帳移來，光流萬斛金蓮。十分香月娟娟。照人間、一點魁躔。此時新事，飛來雙鳳，催上甘泉。尋思京洛，少日芳遊，柳遙禁雪，花淡宮煙。鰲山湧翠，通宵脆管繁弦。再見昇平，想紅雲、飄緲群仙。看明年。金殿傳柑宴，袞繡貂蟬。
玉燭新
作者：趙以夫（宋）

寒寬一雁落。正萬里相思，被渠驚覺。春風字字吹香雪，喚起西湖盟約。當時醉處，彷彿記、青樓珠箔。又不是，南國花遲，徘徊酒邊慵酌。家山月色依然，想竹外橫枝，玉明冰薄。而今話昨。空對景、悵望美人天角。清尊淡薄。便翠羽、殷勤難託。休品入、三疊琴心，教人瘦卻。
念奴嬌
作者：趙以夫（宋）

重門翠鎖，笑侯鯖斷絕，又逢寒食。社甕初開春浩蕩，薺蕨漫山誰摘。榆火傳新，柳綿吹老，愁緒空千憶。百花過了，遊蜂將次成蜜。追思共醉西湖，詩朋餘幾，俯仰成悲惻。月射波心光萬丈，猶想當時顏色。黃鵠翩翩，白駒皎皎，莫待山靈勒。金貂箬笠，問渠還肯相易。
念奴嬌
作者：趙以夫（宋）

尊前一笑，問梅花訊息，幾枝開遍。咳唾隨風人似玉，寒夜春生酒面。故里天遙，殊鄉歲晚，忍對驪駒宴。無情潮汐，可能為我留戀。目斷雪棹煙帆，匆匆輕別，豈是如鴻燕。要趁盤椒供燕喜，舞袖斕斑雙旋。屈指重來，揚鞭催去，想在金鑾殿。雲萍無據，莫辭蘸甲深勸。
念奴嬌
作者：趙以夫（宋）

梅花度曲，被多情勾引，枝枝看遍。暗憶孤山今夜月，疏影橫斜鏡面。萼綠凌風，雲英怯冷，未放瑤池宴。人間蜂蝶，也知無計迷戀。聞道管領多才，清詞好句，泥落空梁燕。好換蕊珠供彩筆，莫待隨風面旋。千歲蟠虯，雙棲麼鳳，咫尺蓬萊殿。湖邊春暗，料應日日酬勸。
風流子
作者：趙以夫（宋）

憶惜少年日，吳江上、長嘯步垂虹。看飛出玉輪，十分端正，幻成冰壑，一碧澄空。當此際，醉魂遊帝所，涼袂揚秋風。桂殿鳳笙，妙音何處，蓴羹鱸膾，清興誰同。今宵歡娛地，千鈞筆、模寫擬付良工。無奈雲沈顧兔，雨掛痴龍。誤騷客宿吟，杯仙夢醉，負他佳節，戲我衰翁。畢竟孤光長在，後夜重逢。
二郎神
作者：趙以夫（宋）

一江淥淨，算閱盡、燕鴻來去。便系日繩長，修蟾斧妙，教駐韶華未許。白白紅紅多多型，問底事、東皇無語。但碧草煙淡，落花流水，不堪回佇。晴雨。陡寒乍熱，清陰庭戶。任詩卷拋荒，棋秤休務，寂寞風簾舞絮。我酌君斟，我詞君唱，誰似卿卿簫史。拼酩酊，斷送春歸，恰好聽鳩呼婦。
二郎神
作者：趙以夫（宋）

野塘暗碧，漸點點、翠鈿明鏡。想晝永珠簾，人閒金屋，時倚妝臺照影。睡起闌干凝思處，漫數盡、歸鴉棲暝。知月下鶯黃，雲邊蛾綠，為誰低整。曾倩。雁傳鵲報，心期千定。奈柳絮浮雲，桃花流水，長是參差不併。莫怨春歸，莫愁柘老，蠶已三眠將醒。腸斷句，枉費丹青，漠漠水遙煙回。
木蘭花慢
作者：趙以夫（宋）

玉梅吹霽雪，覺和氣、滿南州。更連夕晴光，一番小雨，朝靄全收。人情不知底事，但黃童白叟總追遊。駕海千尋彩岫，漲空萬點星球。風流。秀色明眸。金蓮步、度輕柔。任往來燕席，香風引舞，清官隨謳。何曾見痴太守，已登車、去也又遲留。人似多情皓月，十分照我當樓。
滿江紅
作者：趙以夫（宋）

傾國精神，嬌無力、亭亭向誰。還知否，羞沈月姊，妒殺風姨。滿地胭脂春欲老，平池翡翠水新肥。祗花王、富貴佔韶光，真絕奇。香暗動，人未知。翻玉拍，度金衣。任輕紅殷紫，對景偏宜。聞道洛陽誇此地，因思京國太平時。向沈香亭北按新詞，乘醉歸。
摸魚兒
作者：趙以夫（宋）

古城陰、一川新浸，天然塵外幽絕。誰家幻出千機錦，疑是蕊仙雲織。環燕席。便縱有萬花，此際無顏色。清風兩腋。炯玉樹森前，碧筒滿注，共作醉鄉客。長堤路，還憶西湖景物。遊船曾點空碧。當時總負凌雲氣，俯仰頓成今昔。愁易極。更對景銷凝，悵望天西北。歸來日夕。但展轉無眠，風櫺水館，冷浸五更月。
水龍吟
作者：趙以夫（宋）

塞樓吹斷梅花，曉風瑟瑟添悽咽。關河萬里，煙塵四野，眼前都別。擊楫功名，椎鋒意氣，是人都說。問周郎何日，小喬到手，為君賦，酹江月。休把愁腸暗結。又相將、魯雲書節。錦圍放密，金樽任滿，歌聲莫歇。贏得朝朝，半醒半醉，佯痴佯劣。盡瞢騰，深入無何，管甚須鬢成雪。
水龍吟
作者：趙以夫（宋）

誰家明鏡飛空，海天紺碧浮秋霽。西風淡蕩，纖雲卷盡，小星疑墜。宇宙冰壺，襟懷玉界，飄然仙思。炯靈犀一點，蟾輝萬丈，長相射、清清地。祗又桂花長好，照人間、幾番榮悴。年年此夕，持杯嚼露，揮毫翻水。寶瑟悽清，玉簫飄緲，佩環聲碎。喚謫仙起舞，古今同夢，不知何世。
水調歌・水調
作者：趙以夫（宋）

競渡楚鄉事，誇勝錦纏頭。湖光淥淨，轉勝雪浪舞潛虯。剛道琉璃寶苑，移作水晶珠闕，鰲頂出中流。一釣驚天地，能動此心不。活千年，封萬戶，等虛舟。渺然身世，煙水浩蕩一沙鷗。聽得長淮風景，喚起離騷往恨，杜若滿汀洲。相對老榕下，五月已先秋。
雙瑞蓮
作者：趙以夫（宋）

千機雲錦裡。看並蒂新房，駢頭芳蕊。清標豔態，兩兩翠裳霞袂。似是商量心事。倚綠葉、無言相對。天蘸水。彩舟過處，鴛鴦驚起。飄緲漾影搖香，對劉阮風流，雙仙姝麗。閒情不斷，猶戀人間歡會。莫待西風吹老，薦玉醴、碧筒拼醉。清露底。明月一襟歸思。
桂枝香
作者：趙以夫（宋）

水天一色。正四野秋高，千古愁極。多少黃花密意，付他歡伯。樓前馬戲星球過，又依稀、東徐陳跡。一時豪俊，風流濟濟，酒朋詩敵。畫不就、江東暮碧。想閱盡千帆，來往潮汐。菸草萋迷，此際為誰心惻。引杯撫劍憑高處，黯消魂、目斷天北。至今人笑，新亭坐間，淚珠空滴。
桂枝香
作者：趙以夫（宋）

青霄望極。際萬里月明，無點雲色。一片冰壺世界，水鄉先得。年年客裡驚秋半，倚西風、鬢華吹白。覓閒無路，相逢且醉，好天涼夕。聽曲曲、仙韶促拍。趁畫舸飛空，雪浪翻激。行樂風流，暗省舊時京國。插空翠巇連星麓，但波痕、浮動金碧。不如歸去，扁舟五湖，釣竿漁笛。
永遇樂
作者：趙以夫（宋）

雲雁將秋，露螢照夜，涼透窗戶。星網珠疏，月奩金小，清絕無點暑。天孫河鼓，東西相望，隱隱光流華渚。妝樓上，青瓜玉果，多少呆兒痴女。金針暗度，珠絲密結，便有系人心處。經歲離思，霎時歡愛，愁緒空萬縷。人間天上，一般情味，枉了錦箋囑付。又何似，吹笙仙子，跨黃鶴去。
鵲橋仙
作者：趙以夫（宋）

翠綃心事，紅樓歡宴，深夜沈沈無暑。竹邊荷外再相逢，又還是、浮雲飛去。錦箋尚溼，珠香未歇，空惹閒愁千縷。尋思不似鵲橋人，猶自得、一年一度。
虞美人
作者：趙以夫（宋）

天涼來傍荷花飲。攜手看雲錦。城頭玉漏已三更。耳畔微聞新雁、幾聲聲。蘭膏影裡春山秀。久立還成皺。酒闌天外月華流。我醉欲眠、卿且去來休。
虞美人
作者：趙以夫（宋）

素娥冷淡愁無奈。小作施朱態。霓裾霞佩下瑤臺。一朵綠雲圍繞、送春來。玄霜搗盡丹砂就。拼醉長生酒。羨君幽壑狎流年。把住西風長對、廣寒仙。
荔枝香近・荔枝香
作者：趙以夫（宋）

翡翠叢中，萬點星球小。怪得鼻觀香清，涼館薰風透。冰盤快剝輕紅，滑凝水晶皺。風姿，姑射仙人正年少。紅塵一騎，曾博妃子笑。休比葡萄，也盡壓江瑤倒。詩情放逸，更判瓊漿和月酹。細度冰霜新調。
西江月
作者：趙以夫（宋）

幾點垂垂北斗，一床悄悄西風。山河天地點塵空。月殿蟾蜍欲動。舌本瓊漿甘徹，鼻端玉蕊香通。棋邊切莫笑衰翁。個裡本來空洞。
一落索
作者：趙以夫（宋）

露蕊香肌嬌秀。燕脂微透。蕊宮仙子駕祥鸞，被風捲、霞衣皺。輕翦倩他紅袖。簪來盈首。直須沈醉此花前，怕花到、明朝瘦。
青玉案
作者：趙以夫（宋）

水亭橫枕荷花浦。覺水面、香來去。亭上佳人云態度。天然嬌韻，十分撋就，唱盡黃金縷。耳邊低道清無暑。我欲卿卿卿且住。自笑風情衰幾許。一床明月，五更殘夢，不到陽臺路。
小重山
作者：趙以夫（宋）

一種分香自月宮。人間清絕處，小山叢。誰將仙米擲虛空。丹砂碎，糝遍碧雲中。好是竇家風。年年秋色裡，又香濃。風流全在主人翁。青青鬢，相映臉潮紅。
謁金門
作者：趙以夫（宋）

梅共雪。著個玉人三絕。醉倒醉鄉無寶屑。照人些子月。催得花王先發。一曲陽春圓滑。疑是嵬坡留錦襪。至今香未歇。
醉蓬萊
作者：趙以夫（宋）

正三邊月靜，萬國年豐，菊多梅小。吐玉擎香，藹黃都清曉。龍駕徐驅，貂冠夾侍，天也和人笑。紫陌歡謠，如今事事，勝端平好。玉帶垂虹，袞衣華日，秋水精神，臞仙容貌。長對凝旒，不羨商巖老。胸次乾坤，掌中霖雨，造化知多少。便好重將，絳人甲子，數中書考。
鳳歸雲
作者：趙以夫（宋）

正愁予，可堪去馬便駢駢。擬折一枝。堤上萬垂絲。離思無邊，離席易散，落日照清漪。苦是禁城催鼓，虛床難寐，夢魂無路歸飛。陡寒還熱，急雨隨晴，化工無準，將息偏難，更向分攜處、立多時。吟鬢凋霜，世味嚼蠟，病骨怯朝衣。我有一壺風月，荔丹芝紫，約君同話心期。
芰荷香
作者：趙以夫（宋）

倚晴空。愛湖光瀲灩，樓影青紅。彩絲金黍，水邊還又相逢。懷沙人問，二千年、猶帶酸風。騷人灑墨香濃。幽情要眇，雅調惺鬆。天上菖蒲五色，倩摻摻素手，分入雕鍾。新歡往恨，一時付與歌童。斜陽正好，且留連、休要匆匆。應須倒盡郫筒。歸鞭笑指，月掛蒼龍。
揚州慢
作者：鄭覺齋（宋）

弄玉輕盈，飛瓊淡濘，襪塵步下迷樓。試新妝才了，炷瀋水香球。記曉剪、春冰馳送，金瓶露溼，緹騎新流。甚天中月色，被風吹夢南州。尊前相見，似羞人、蹤跡萍浮。問弄雪飄枝，無雙亭上，何日重遊。我欲纏腰騎鶴，煙霄遠、舊事悠悠。但憑闌無語，煙花三月春愁。
念奴嬌
作者：鄭覺齋（宋）

捲簾酒醒，怕無言、慵理殘妝啼粉。記綰同心雙繡帶，珠箔青樓花滿。琢玉傳情，斷金訂約，總是愁根本。誰知薄悻，肯於長處尋短。舊日掌上芙蓉，新來成刺，變卻風流眼。自信華年風度在，未怕香紅春晚。恩不相酬，怨難重合，往事冰澌泮。分明訣絕，股釵還我一半。
謁金門
作者：鄭覺齋（宋）

秋夜永。葉葉梧桐霜冷。皓月窺人深院靜。孤鴻窗外影。情是相思深井。恩是相思修綆。別後信音渾不定。銀瓶何處引。
孤鸞
作者：張榘（宋）

塞鴻來早。正碧瓦霜輕，玉麟寒少。昨夜南枝，一點陽和先到。黃昏半窗淡月，照青青、謝池春草。此際虛齋心事，與此花俱好。算巡簷、索共梅花笑。是千古風流，少陵曾道。爭似油幢下，對一枝春小。江城慣聽畫角，且休教、玉關人老。好試和羹手段，向鳳池春曉。
燭影搖紅
作者：張榘（宋）

春小寒輕，南枝一夜陽和轉。東君先遞玉麟香，冷蕊幽芳滿。應把朱簾暮卷。更何須、金猊煙暖。千山月淡，萬里塵清，酒樽經卷。樓上胡床，笑談聲裡機謀遠。甲兵百萬出胸中，誰謂江流淺。憔悴狂胡計短。定相將、來朝悔晚。功名做了，金鼎和羹，卷藏袍雁。
摸魚兒
作者：張榘（宋）

正挑燈、共聽簷雨，問誰催動行色。風前千點離亭恨，惟有落梅知得。王謝宅。記前度斜陽，燕子曾相識。花香露舄。無計強追隨，陽關聲斷，回首暮雲隔。文章貫，合上薇垣梧掖。徵鞍底事江北。青衫莫對韓彭著，還是玉麟佳客。須記憶。有衿佩鏘鏘，正願依重席。荼䕷未折。次第牡丹開，一樽留待，相與醉寒食。
摸魚兒
作者：張榘（宋）

正桃花、漸蜚紅雨，依稀一半春色。東風十里離亭恨，楊柳絲絲如織。遠又憶。向雪月梅邊，陶寫吟情逸。清愁拍拍。算祗暮山知，棲鴉斜照，春樹渺空碧。文章貫，合整垂雲健翼。翔鸞底用棲棘。要尋玉洞煙霞勝，聊趁麟符蜚檄。歸騎急。看塵袂方清，有恩綸催入。鳧仙倦舄。相與問孤山，開樽抵掌，一舸畫橋側。
青玉案
作者：張榘（宋）

西風亂葉溪橋樹。秋在黃花羞澀處。滿袖塵埃推不去。馬蹄濃露，雞聲淡月，寂歷荒村路。身名多被儒冠誤。十載重來漫如許。且盡清樽公莫舞。六朝舊事，一江流水，萬感天涯暮。
浪淘沙
作者：張榘（宋）

風色轉東南。翠擁層巒。杏花疏雨逗清寒。鍾阜石城何處是，煙靄漫漫。行旆已西關。一霎時間。芳樽聊復挽餘歡。明日斷魂分付與，萬疊雲山。
浪淘沙
作者：張榘（宋）

雨過暮天南。高下青巒。小樓燕子話春寒。多少夕陽芳草地，霧掩煙漫。別恨正相關。心上眉間。離歌一曲間悲歡。後夜月明何處夢，鍾阜容山。
水龍吟
作者：張榘（宋）

暮雲低鎖荒臺，憑闌四望天垂地。曼花半夜，蜚香繚繞，昔人曾記。往事悠悠，物華非舊，江山仍麗。悵斜陽芳草，長安不見，誰共灑、新亭淚。開放青巒舊址。動騷人、一番詞意。青油幕裡，相忘魚鳥，水邊雲際。卻恨清遊，未能追逐，區區僚底。問何時，脫了塵埃墨綬，為虛齋醉。
西江月
作者：張榘（宋）

春事三分之二，落花庭院輕寒。翠屏圍夢寶燻殘。窗外流鶯聲亂。睡起猶支雪腕，覺來慵整雲鬟。閒拈樂府憑闌干。宿酒才醒一半。
孤鸞
作者：張榘（宋）

荊溪清曉。問昨夜南枝，幾分春到。一點幽芳，不待隴頭音耗。亭亭水邊月下，勝人間、等閒花草。此際風流誰似，有孄窩詩老。向虛簷、淡然索笑。任雪壓霜欺，精神越好。最喜庭除，下映紫蘭嬌小。孤山好尋舊約，況和羹、用功宜早。移傍玉階深處，趁天香繚繞。
水龍吟
作者：張榘（宋）

暮天絲雨輕寒，二分春色看看過。梅花謝了，蒼苔萬點，香殘粉汙。猶喜牆頭，一枝嬌嫋，杏腮微露。算幾回逗曉，朱闌獨倚，悄只怕、東風大。浮世名韁利鎖。這區區、要須識破。滄波夜月，翠微雲樹，依然還我。重結鷗盟，細聽鶯語，自歌自和。問黃沙飛鏃，紅塵走馬，又還知麼。
水龍吟
作者：張榘（宋）

晝長簾幕低垂，時時風度楊花過。梁間燕子，芹隨香觜，頻沾泥汙。苦被流鶯，蹴翻花影，一闌紅露。看殘梅飛盡，枝頭微認，青青子、些兒大。誰道洞門無鎖。翠苔蘚、何曾踏破。好天良夜，清風明月，正須著我。閒展蠻箋，寄情詞調，唱成誰和。問曉山亭下，山茶經雨，早來開麼。
水龍吟
作者：張榘（宋）

先來花較開遲，怎禁風雪摧殘過。紅英紫萼，從他點綴，翻成沾汙。一點清香，幾多穠豔，緊藏不露。伴楊花散漫，逡巡堆積，纖粟處、妝成大。多謝東君造化。把群陰、一朝除破。千機錦繡，露濃香軟，中間坐我。嚼徵含商，振金敲玉，壎篪相和。問西湖，別有一番桃李，肯同遊麼。
水龍吟
作者：張榘（宋）

近家添得園亭，曉山時看飛雲過。擁石栽梅，疏池傍竹，剪除蕪汙。更喜南牆，杏腮桃臉，含羞微露。算鶯花世界，都來十畝，規模好、何須大。開放兩眉上鎖。把春前、新醅撥破。病酒無聊，且容觴客，無多酌我。底用歌喉，柳邊自有，鳴禽相和。逗歸來，折得花枝教看，似人人麼。
念奴嬌
作者：張榘（宋）

楚湘舊俗，記包黍沈流，緬懷忠節。誰挽汨羅千丈雪，一洗些魂離別。贏得兒童，紅絲纏臂，佳話年年說。龍舟爭渡，搴旗捶鼓驕劣。誰念詞客風流，菖蒲桃柳，憶閨門鋪設。嚼徵含商陶雅興，爭似年時娛悅。青杏園林，一樽煮酒，當為澆悽切。南薰應解，把君愁袂吹裂。
念奴嬌
作者：張榘（宋）

三閭何在，把離騷細讀，幾番擊節。蘺蕙椒蘭紛江渚，較以艾蕭終別。清濁同流，醉醒一夢，此恨誰能說。忠魂耿耿，只憑天辨優劣。須信千古湘流，彩絲纏黍，端為英雄設。堪笑兒童浮昌歜，悲憤翻為嬉悅。三嘆靈均，竟罹讒網，我獨中情切。薰風窗戶，榴花知為誰裂。
虞美人
作者：張榘（宋）

金爐鈒就裙紋折。香燼低雲月。玉鈿黏唾上眉心。不似壽陽簷下、六花清。翠禽飛起南枝動。驚破西湖夢。仗誰為作水龍聲。吹綻寒葩詩眼、為君青。
虞美人
作者：張榘（宋）

小蠻才把鴛衾折。妝就梳橫月。探梅不似舊年心。卻愛窗前紙帳、十分清。朔風吹起寒雲動。午寢都無夢。黃昏更被竹枝聲。喚起醒醒相對、一燈青。
虞美人
作者：張榘（宋）

龍香淺漬羅屏褶。睡思低眉月。閒愁閒悶不關心。心似窗前梅影、一般清。繡幃交掩流蘇動。一覺華胥夢。枕山輕戛寶釵聲。粉褪香腮零亂、鬢鴉青。
沁園春
作者：張榘（宋）

靜壽先生，笑傲四並，醉眠孄窩。甚一枰棋壤，掉頭不顧，同舟風緊，袖手高歌。太白詞華，更生忠憤，為問山林老得麼。須知道，有淮碑未作，浯石當磨。年來君子無多。試屈指、如公能幾何。況芻蕘公論，新曾推許，冕旒異眷，行見蒐羅。澤潤生民，洗清兵甲，待挽錢塘江上波。功名就，訪蟠桃把玩，銅狄摩挲。
凱歌
作者：張榘（宋）

雙閣護仙境，萬壑渺清秋。臺躔光動銀漢，神秀孕公侯。胸次千崖灝氣，筆底三江流水，姓字桂香浮。十載洞庭月，今喜照揚州。捧丹詔，升紫殿，建碧油。胡兒深避沙漠，鈴閣颺輕裘。點檢召棠遺愛，醞釀潘輿喜色，英裔蔚文彪。整頓乾坤定，千歲侍宸旒。
飛雪滿堆山・飛雪滿群山
作者：張榘（宋）

愛日烘晴，梅梢春動，曉窗客夢方還。江天萬里，高低煙樹，四望猶擁螺鬟。是誰邀滕六，釀薄暮、同雲冱寒。卻元來是，鈴閣露燻，俄忽老青山。都盡道、年來須更好，無緣農事，雨澀風慳。鵝池夜半，銜枚飛渡，看樽俎折衝間。盡青油談笑，瓊花露、杯深量寬。功名做了，雲臺寫作畫圖看。
絳都春
作者：張榘（宋）

平山老柳。寄多少勝遊，春愁詩瘦。萬疊翠屏，一抹江煙渾如舊。晴空欄檻今何有。寂寞文章身後。喚回奇事，青油上客，放懷樽酒。知不。全淮萬里，羽書靜，草綠長亭津堠。小隊出郊，花底賡酬閒時候。和薰籌幕垂春晝。坐看蓉池波皺。主賓同會風雲，盛名可久。
朝中措
作者：張榘（宋）

誰雲萬事轉頭空。春寓不言中。底問垂楊在否，年年一度東風。憑高慨古，英雄亦淚，我輩情鍾。事業正須老手，清吟留與山翁。
千秋歲
作者：張榘（宋）

鶴城秋曉。又慶生朝到。人與月，年年好。黑頭公相貴，膝下歡娛笑。君知否。個般福分人間少。塞上西風老。紅入霜前棗。日日有，平安報。慈顏酡暈淺，一呷金盃小。香繚繞。壽星明處臺星照。
青玉案
作者：張榘（宋）

嚴城寂寞山繚繞。覺寒透、貂裘峭。雲壓江天風破曉。飛瓊萬頃，看來渾似，澤國蘆花老。玉山不怕頻頻倒。要筆陣、縱橫快揮掃。見說今年梅較早。笑將名勝，千鍾萬字，誰似邦侯好。
青玉案
作者：張榘（宋）

少時貪看瓊林繞。任馬上、寒威峭。昨暮六花飛逗曉。擁衾慵起，鬢絲籠帽，頓覺年來老。朱闌翠竹枝枝倒。把玉甃、稜層趁風掃。樓上一樽須放早。同雲收盡，紅輪初上，對面狼峰好。
青玉案
作者：張榘（宋）

龍香薰被羅屏繞。任窗外、風兒峭。鴛枕夢迴雞唱曉。丫鬟驚笑，瓊枝低亞，錯認梅花老。紅爐獸炭裝還倒。強梳洗、忙將黛眉掃。貪趁清歡爭怕早。弓靴微溼，玉纖頻袖，塑出獅兒好。
沁園春
作者：張榘（宋）

思昔買臣，懷綬會稽，年猶五旬。算初無功用，維持國事，但將富貴，誇耀時人。未若先生，方當強仕，掌握長淮百萬軍。難摹寫，是擎天拄地，緯武經文。河濱。胡馬嘶春。便密運機籌出萬全。擁熊旗指授，鷹揚や啖，氈裘膽落，鼠逸狐奔。褒詔飛來，威名加盛，從此不須關玉門。歸朝也，看雲臺畫像，金鼎調元。
金縷曲・賀新郎
作者：張榘（宋）

枌社新相識。恍瞻君、丰神氣貌，飄然仙白。筆底三江鯨浪注，胸次一甌冰雪。怎不做、龍門上客。坎止流行元無定，敢一朝、挨卻塵泥跡。且剩把，錦雲織。試看自古賢侯伯。一時間、失雖暫失，得還終得。儋石空無君家事，百萬付之一擲。漸養就、摶風鵬翼。任你祖鞭先著了，佔鷗天、浩蕩觀浮沒。挈富貴，等兒劇。
賀新涼・賀新郎
作者：張榘（宋）

襟度天為侶。價平生、放浪江湖，浮雲行住。倒挽峽流歸筆底，袞袞二並四具。何尚友、滄波鷗鷺。藻黻皇猷君能事，況賢書、兩度登天府。急著手，佐明主。晴風一舸來瓜步。剪燈花、樽酒論詩，頓忘羈旅。逗曉蠻箋傳金縷，一片瑰詞綺語。甚獨繭、抽成長緒。當代壑翁文章伯，定不教、彈鋏輕辭去。留共濟，孤舟渡。
醉落魄・一斛珠
作者：張榘（宋）

瑤姬妙格。冰姿微帶霜痕拆。一般惱殺多情客。風弄橫枝，殘月半窗白。孤山仙種曾移得。結根久傍王猷宅。欲箋心事呼雲翮。為報年芳，萍梗正南北。
摸魚兒
作者：張榘（宋）

猛思量、孄窩初度，魯雲呈瑞時節。平山楊柳蒼茫外，猶是鄉關明月。春漏洩。定知有、梅花先向江南發。煙波夢闊。謾約住西風，呼將塞雁，把酒為君說。君看取，世道羊腸屈摺。依然熟路輕轍。林泉暫洗經綸手，桐柏夜香薰徹。趨魏闕。指天上星辰，平步儀清切。蟠桃未結。待做著功名，卻尋曼倩，相與帶花折。
瑞鶴仙
作者：張榘（宋）

碧油推上客。有神機沈密，參運帷幄。威聲際沙漠。慶雲飛川泳，和燻三白。霄淵敻鬲。甚探梅、也來相約。更誰憐久客，泥深穿履，棲棲東郭。農麥。年來管好，禾黍離離，詎忘關洛。風高水涸。多少事、待韜略。看鵝池夜渡，黎明飛捷，兒輩愔愔未覺。便衝寒，鐵騎橫驅，汛掃六合。
沁園春
作者：張榘（宋）

綠野歸來，筇杖角巾，豈不快哉。有清泉白石，東西巖岫，翠陰紅影，高下樓臺。況是蕤賓，槐庭暑薄，照眼葵榴次第開。輕燻裡，翦香蒲為壽，一笑傳杯。栽培。多少英材。更霖雨、看看遍九垓。算支撐廈屋，正資樑棟，調和鈞鼎，須用鹽梅。旒冕興思，搢紳顒望，應有天邊丹詔催。依還是，為蒼生一起，重位元臺。
木蘭花慢
作者：張榘（宋）

豆花輕雨霽，更七日、是中秋。記分野三臺，家山雙闕，孕秀名流。平生佐時大略，有忠勤、一念等伊周。十載清風楚澤，三年明月揚州。須知萬灶出貔貅。智勇邁前猷。自向來擣穎，□番平海，膽落氈裘。紅旗指關定洛，看春融、喜色動宸旒。著取斑衣繡袞，揭開玉字金甌。
好事近
作者：張榘（宋）

素壁走龍蛇，難覓醉翁真跡。惟有斷崗衰草，是幾番經歷。紫萸黃菊又西風，同作攜壺客。清興未闌歸去，負晴空明月。
摸魚兒
作者：張榘（宋）

望神京、目斷煙草，青天長劍頻倚。香街十里朱簾月，空想當年華麗。堪嘆處。渺沙靄蒹葭，咿ン雁聲起。平山謾記。悵楊柳春風，晴空欄檻，陳跡總非是。重陽好，紅葉黃華滿地。良辰美景如此。青油幕府傳芳斝，苒苒露瓊花氣。還更喜。看玉閫規恢，笑騁伊吾志。塵清北冀。便向關洛聯鑣，巍巍冠佩，麟閣畫圖裡。
唐多令
作者：張榘（宋）

斜日淡蕪煙。重陽又一年。悵垂楊、幾度飛綿。只把晴空山色看。多少恨、倩誰箋。沙靄暗中原。橫戈誰夜眠。盡今宵、且醉花邊。準擬來秋天氣好，重把菊、嗅芳妍。
賀新涼・賀新郎
作者：張榘（宋）

萸菊香凝霧。記重陽、才經三日，帨懸朱戶。紫殿玉垣稱壽斝，瀲灩瓊花清露。正萬里、塵清淮浦。地寶從來標瑞應，甚新曾、秀出金芝樹。正此處，誕申甫。人間小住千秋歲。畫堂深、彩侍怡聲，慈顏笑語。況是加恩封大國，錦誥鸞翔鳳舞。便娛侍、魚軒沙路。御果金泥宣曉宴，卷宮簾、爭看元臺母。家慶事，耀今古。
賀新涼・賀新郎
作者：張榘（宋）

匹馬鍾山路。悵年來只解，郵亭送人歸去。季子貂裘塵漸滿，猶是區區羈旅。謾空有、劍鋒如故。髀肉未消儀舌在，向樽前、莫灑英雄淚。鞭未動，酒頻舉。西風亂葉長安樹。嘆離離、荒宮廢苑，幾番禾黍。雲棧縈紆今平步，休說襄淮樂土。但袞袞江濤東注。世上豈無高臥者，奈草廬、煙銷無人顧。箋此恨，付金縷。
滿江紅
作者：張榘（宋）

淮海波澄，湛桂影、半規涼月。又還是、中秋相近，垂弧時節。綸誥飛來宸眷重，綵衣著處慈顏悅。注紫清、花露入瑤卮，瓊香滑。揮羽扇，持旄鉞。鯨海浪，陰山雪。看威聲到處，遐衝都折。沙溪遠標銅柱界，關河盡補金甌缺。慶君臣、千載會風雲，看伊說。
浪淘沙
作者：張榘（宋）

春夢草茸茸。愁雨愁風。對花須拚酒頻中。莫遣枝頭銀燭暗，辜負嫣紅。推起簿書叢。何苦匆匆。慳吟卻訝少陵公。天定為花開一笑，日上籬東。
浪淘沙
作者：張榘（宋）

煙縷暗蒙茸。楊柳輕風。雨聲多在夜窗中。春水漸生春事去，流盡殘紅。新筍綠叢叢。鶯語匆匆。一樽同酹定林公。十里長松青未了，山北山東。
摸魚兒
作者：張榘（宋）

正莓牆、柳綿低度，枝頭紅紫飛盡。穠陰漲綠冰鈿碎，浥浥麝蘭成陣。仙骨嫩。悅姑射瑤姬，青幰遊瓊苑。風前有恨。也一似宮梅，飄香墜粉，輕點壽陽鬢。梨花雪，講道全無清韻。何曾流到春晚。柔條不受真珠露，滴瀝紫檀心暈。芳又潤。待挼放金樽，拚作通宵飲。日高慵困。任翠幄低雲，玉薰泛夢，路入醉鄉穩。
木蘭花慢
作者：張榘（宋）

漸稠紅飛盡，早穠綠、遍林梢。正池館輕寒，楊花飄絮，草色縈袍。天香夜浮院宇，看亭亭、雨檻漬春膏。趁取芳時勝賞，莫將年少輕拋。鞭鞘。驅放馬啼高。世事一秋毫。便飛書倥傯，運籌閒暇，何害推敲。花前效顰著句，悄幹鏌、側畔奏鉛刀。何日重攜樽酒，浮甌細剪香苞。
祝英臺近
作者：張榘（宋）

柳綿稀，桃錦淡，春事在何許。一種穠華，天香漬冰露。嫩苞疊疊湘羅，紅嬌紫妒。翠葆護、西真仙侶。試聽取。更饒十日看承，霞腴汙塵土。池館輕寒，次第少風雨。好趁油幕清閒，重開芳醑。莫孤負、鶯歌蝶舞。
滿江紅
作者：張榘（宋）

玉壘澄秋，又還近、桂華如璧。算六載、籌邊整暇，幾多功績。鐵壁連雲東海重，驚波截斷狂鯢翼。把向來、搗潁舊規模，平淮北。經濟妙，誰知得。都總是，詩書力。有召公家法，範公胸臆。赫赫勳名俱向上，綿綿福壽宜無極。著萊衣、輝映袞衣榮，恢霖澤。
鷓鴣天
作者：張榘（宋）

飽挹臺城白露秋。又騎黃鵠上江州。恩波浩蕩三千里，多少人家願借留。□壽斝，菊香浮。姓名還喜到宸旒。片□□□□□□，□振□□□下流。
安慶摸・摸魚兒
作者：張榘（宋）

渺長江、浩無今古，悠悠經幾流景。橋家松竹知何在，寂歷丹楓如錦。行陣整。想鬥艦連艘，談笑菸灰冷。寒光萬頃。算只有當年，暮天霜月，慘澹照山影。元戎隊，畫角梅花緩引。樓船飛渡波穩。中流擊楫酬初志，此去君王高枕。應暗省。使萬里塵清，誰遜周公瑾。勳名不泯。看陽蟄潛開，老龍挾雨，淵睡為民醒。
水調歌頭
作者：劉克遜（宋）

解變西崑體，一賦冠群英。清風峽畔，至今堂已讀書名。富貴輕於塵土，孝義高於山嶽，惜不大其成。陵谷縱遷改，草木亦光榮。與仇香，穿阮屐，試同登。石龕雖窄，可容一幾短檠燈。千仞蒼崖如削，四面翠屏不斷，雲霧鎮長生。最愛巖前水，猶作誦絃聲。
金縷歌・賀新郎
作者：王廣文（宋）

辜負東風約。憶曾將、淮南草木，筆端籠絡。后土祠中明月夜，忽有瑤姬跨鶴。迥不比、水仙低弱。天上人間惟一本，倒千鍾、瓊露花前酌。追往事，怎忘卻。移根應費仙家藥。漫回頭、關山信斷，堡城笳作。問訊而今平安否，莫遣玉簫驚落。但畫卷、依稀描著。白髮愧無渡江曲，與吾家、子敬相酬酢。新舊恨，兩交錯。
點絳唇
作者：宋自道（宋）

山雨初晴，餘寒猶在東風軟。滿庭苔蘚。青子無人見。好客不來，門外芳菲遍。難消遣。流鶯聲囀。坐看芭蕉展。
驀山溪
作者：宋自遜（宋）

壺山居士，未老心先懶。愛學道人家，辦竹几、蒲團茗碗。青山可買，小結屋三間，開一徑，俯清溪，修竹栽教滿。客來便請，隨分家常飯。若肯小留連，更薄酒、三杯兩盞。吟詩度曲，風月任招呼，身外事，不關心，自有天公管。
沁園春
作者：宋自遜（宋）

歸去來兮，田園將蕪，雲胡不歸。既有詩千首，如斯者少，行年七十，從古來稀。地闕東南，天傾西北，人事何緣有足時。江湖上，轉不如前日，步步危機。石屏自有柴扉。佔海岸、潮頭岸一磯。喚綵衣孫子，攜壺挈榼，白頭翁媼，舉桉齊眉。身外聲名，世間夢幻，萬事一酲無是非。書來往，都不須長語，直寫心期。
賀新郎
作者：宋自遜（宋）

喚起東坡老。問雪堂、幾番興廢，斜陽衰草。一月有錢三十塊，何苦抽身不早。又底用、北門摛藻。儋雨蠻煙添老色，和陶詩、翻被淵明惱。到底是，忘言好。周郎英發人間少。謾依然、烏鵲南飛，山高月小。歲月堂堂留不住，此世何時是了。算不滿、英雄一笑。我有豐淮千斗酒，把新愁、舊恨都傾倒。三弄笛，楚天曉。
賀新郎
作者：宋自遜（宋）

靈鵲橋初就。記迢迢、重湖風浪，去年時候。歲月不留人易老，萬事茫茫宇宙。但獨對、西風搔首。巧拙豈關今夕事，奈痴兒、呆女流傳謬。添話柄，柳州柳。道人識破灰心久。只好風、涼月佳時，疏狂如舊。休笑雙星經歲別，人到中年已後。雲雨夢、可曾常有。雪藕調冰花燻茗，正梧桐、雨過新涼透。且隨分，一杯酒。
滿江紅
作者：宋自遜（宋）

舉扇西風，又十載、重遊秋浦。對舊日、江山錯愕，鬢絲如許。世事興亡空感慨，男兒事業誰堪數。被老天、開眼看人忙，成今古。江上路，喧鼙鼓。山中地，紛豺虎。謾乾坤許大，著身何處。名利等成狂夢寐，文章亦是閒言語。賴雙投、酒熟蟹螯肥，忘羈旅。
西江月
作者：宋自遜（宋）

何敢笑人幹祿，自知無分彈冠。只將貧賤博清閒。留取書遮老眼。世上風波任險，門前路徑須寬。心無妄想夢魂安。萬事鶴長鳧短。
晝錦堂
作者：宋自遜（宋）

荷葉龜遊，庭皋鶴舞，應是秋滿淮涯。昨夜將星明處，彷佛峨眉。干戈已淨銀河淡，塵沙不動翠煙微。邦人道，半月中秋，當歌不飲何為。誰知心事遠，但感慨登臨，白羽頻揮。恨不明朝出塞，獵獵旌旗。文南一失澶淵勁，夔門三箭武關奇。挑燈看，龍吼傳家舊劍，曾斬吳曦。
晝錦堂
作者：黃載（宋）

麗景融晴，浮光起晝，玉妃信意尋春。一笑酒杯翻手，滿地祥雲。寶臺豔蹙文綃帕，郎官嬌舞鬱金裙。嫣然處，況是生香微溼，膩臉餘醺。暖烘肌欲透，愁日炙還銷，風動成塵。細為品歸雪調，度與朱唇。翠幃晚映真圖畫，金蓮夜照越精神。須拚醉，回首夕陽流水，碧草如茵。
隔浦蓮・隔浦蓮近拍
作者：黃載（宋）

瑤妃香透襪冷。佇立青銅鏡。玉骨清無汗，亭亭碧波千頃。雲水搖扇影。炎天永。一國清涼境。晚妝靚。微酣不語，風流幽恨誰省。沙鷗少事，看到睡鴛雙醒。蘭棹歌遙隔浦應。催暝。藕絲縈斷歸艇。
洞仙歌
作者：黃載（宋）

吳宮故墅，是天開圖畫。縹緲層雲出飛榭。隱隱樓空翠巘，水繞蕪城，平疇迥，點染霜林凋謝。越來溪上雁，聲切闌干，似覓胥門怨吳霸。屬鏤沈，香溪斷，夢散雲空，千年外、等是漁樵閒話。但極目荒臺鬱蒼煙，衰草裡、又還夕陽西下。
孤鸞
作者：黃載（宋）

冰心孤寂。戀幾插靈峰，半泓寒碧。骨瘦和衣薄，清絕成愁極。蕭然滿身是雪，怕人知、鏡中訊息。獨向百花夢外，自一家春色。記羅浮幽夢渾如昔。是浸眼鯨波，倚雲丹壁。夜醉空山酒，叫裂橫霜笛。回頭洞天未曉，但迢迢、江南千驛。飲散東風落月，正海山浮碧。
東風第一枝
作者：黃載（宋）

迅影凋年，嫩晴貰暖，意行問訊春色。不知春在誰家，闖香幔攏玉勒。一枝竹外，似欲訴、經年相憶。奈情多、難剪愁來，寂寞水寒煙碧。吟正好、悲笳喚恨，酒正殢、夕陽催客。殷勤片月飛來，更隨暗香細索。橫斜瘦影，看盡未開時訊息。為春來，還怕春多，腸斷夜闌霜笛。
謁金門
作者：王平子（宋）

書一紙。小砑吳箋香細。讀到別來心下事。蹙殘眉上翠。怕落傍人眼底。握向抹胸兒裡。針線不忺收拾起。和衣和悶睡。
喜遷鶯
作者：俞文豹（宋）

小梅幽絕。向冰谷深深，雲陰冪冪。飽閱年華，慣諳冷淡，只恁清臞風骨。任他萬紅千紫，句引狂蜂遊蝶。惟只共、竹和松，同傲歲寒霜雪。喜得。化工力。移根上苑，向陽和培植。題名還經，孤山處士，許共高人攀折。一枝垂欲放，只等春風披拂。待葉底、結青青，恰是和羹時節。
滿江紅
作者：趙希邁（宋）

三十年前，愛買劍、買書買畫。凡幾度、詩壇爭敵，酒兵取霸。春色秋光如可買，錢慳也不曾論價。任粗豪、爭肯放頭低，諸公下。今老大，空嗟訝。思往事，還驚詫。是和非未說，此心先怕。萬事全將飛雪看，一閒且問蒼天借。樂餘齡、泉石在膏肓，吾非詐。
八聲甘州
作者：趙希邁（宋）

寒雲飛萬里，一番秋、一番攪離懷。向隋堤躍馬，前時柳色，今度蒿萊。錦纜殘香在否，枉被白鷗猜。千古揚州夢，一覺庭槐。歌吹竹西難問，拚菊邊醉著，吟寄天涯。任紅樓蹤跡，茅屋染蒼苔。幾傷心、橋東片月，趁夜潮、流恨入秦淮。潮回處，引西風恨，又渡江來。
念奴嬌
作者：吳淵（宋）

我來牛渚，聊登眺、客裡襟懷如豁。誰著危亭當此處，占斷古今愁絕。江勢鯨奔，山形虎踞，天險非人設。向來舟艦，曾掃百萬胡羯。追念照水然犀，男兒當似此，英雄豪傑。歲月匆匆留不住，鬢已星星堪鑷。雲暗江天，煙昏淮地，是斷魂時節。欄干捶碎，酒狂忠憤俱發。
水調歌頭
作者：吳淵（宋）

太白已仙去，詩骨此山藏。胸中錦繡如屋，都乞與東皇。碎翦杏花千樹，濃抹胭脂萬點，妖豔斷人腸。曉露沐春色，晴日漲風光。孤村路，逢休暇，共徜徉。酒旗斜處，□□一簇幾紅妝。暫息江頭烽火，無奈鬢邊霜雪，聊復放疏狂。倚俟玉壺竭，未肯寶鞭揚。
沁園春
作者：吳淵（宋）

喜我新歸，逢戎初度，關情更深。正晝掩柴扉，□尋隱遁，□舒槐府，戎正經綸。白石清泉，紫樞黃閣，□□□□□□□。□□□，□弟為宰相，兄作閒人。南園借我登臨。都不怕近前丞相瞋。但曳履扶筇，堪憐獨步，攜壺載酒，每嘆孤斟。七Α開顏，六旬屈指，風雨對床頻上心。殷勤祝，道何時回首，及早抽身。
沁園春
作者：吳淵（宋）

十月江南，一番春信，怕憑玉欄。正地連邊塞，角聲三弄，人思鄉國，愁緒千般。草草村墟，疏疏籬落，猶記花間曾卓庵。茶甌罷，問幾回吟繞，冷淡相看。堪憐。影落溪南。又月午無人更漏三。雖虛林幽壑，數枝偏瘦，已存鼎鼐，一點微酸。松竹交盟，雪霜心事，斷是平生不肯寒。林逋在，倩詩人此去，為語湖山。
滿江紅
作者：吳淵（宋）

秋後鍾山，蒼翠色、可供餐食。登臨處、怨桃舊曲，催梅新笛。江近蘋風隨汛落，峰高松露和雲滴。嘆頭童、齒豁已成翁，猶為客。老懷抱，非疇昔。歡意思，須尋覓。人間世、假饒百歲，苦無多日。已沒風雲豪志氣，只思煙水閒蹤跡。問何年、同老轉溪濱，漁鉤擲。
滿江紅
作者：吳淵（宋）

投老未歸，太倉粟、尚教蠶食。家山夢、秋江漁唱，晚風牛笛。別墅流風慚莫繼，新亭老淚空成滴。笑當年、君作主人翁，同為客。紫燕泊，猶如昔。青鬢改，難重覓。記攜手、同遊此處，恍如前日。且更開懷窮樂事，可憐過眼成陳跡。把憂邊、憂國許多愁，權拋擲。
滿江紅
作者：曾寓軒（宋）

細數班行，阿誰是、調元手段。君不見、當塗往歲，饑民流散。天幸立庵來歇馬，留心濟糶無遺算。未須臾、千里復安居，無愁嘆。公與相，天皆願。天施報，如符券。看青州陰騭，富公公案。已築新堤旌異數，便膺虛席非常眷。待明年、弧失再垂門，蒙宣勸。
沁園春
作者：曾寓軒（宋）

運在東南，千古金陵，帝王舊州。看地雄江左，蟠龍踞虎，事專閫外，緩帶輕裘。惟斷乃成，非賢罔任，真是富韓文範儔。難兄弟，久齊名天壤，誰劣誰優。冕旒。似欲兼收。命四輩傳宣難借留。記適遵昆季，迭行沙路，育充伯仲，並在金甌。或後或先，相推相遜，等是延陵德澤流。稱觴了，便促裝西上，同奉宸遊。
南鄉子
作者：吳淇（宋）

十日借春留。芍藥荼䕷不解愁。檢點笙歌催釀酒，西州。有謫仙人爛熳遊。白鷺自芳洲。咫尺紅雲最上頭。萬古滄江波不盡，風流。誰似監州舊姓牟。
喜遷鶯
作者：杜東（宋）

生申華席。便佔卻新春，前頭五日。椒頌梅英，金幡彩縷，好個早春天色。使君以仁得壽，和氣融春無極。人總道，是陽春有腳，恩浮南國。應看，丹詔下，昨夜天邊，初報春訊息。日轉黃麾，風生絳傘，春殿龍顏咫尺。共慶一堂嘉會，萬宇同沾春澤。祝眉壽，便從今細數，好春千億。
清平樂
作者：趙汝迕（宋）

初鶯細雨。楊柳低愁縷。煙浦花橋如夢裡。猶記倚樓別語。小屏依舊圍香。恨拋薄醉殘妝。判卻寸心雙淚，為他花月淒涼。
瑞鶴仙
作者：樓採（宋）

凍痕銷夢草。又招得春歸，舊家池沼。園扉掩寒峭。倩誰將花信，遍傳深窈。追遊趁早。便栽卻、輕衫短帽。任殘梅、飛滿溪橋，和月醉眠清曉。年小。青絲纖手，綵勝嬌鬟，賦情誰表。南樓信杳。江雲重，雁歸少。記衝香嘶馬，流紅回岸，幾度綠楊殘照。想暗黃，依舊東風，灞陵古道。
玉漏遲
作者：樓採（宋）

絮花寒食路。晴絲罥日，綠陰吹霧。客帽欺風，愁滿畫船煙浦。彩柱鞦韆散後，悵塵鎖、燕簾鶯戶。從間阻。夢雲無準，鬢霜如許。夜永繡閣藏嬌，記掩扇傳歌，翦燈留語。月約星期，細把花須頻數。彈指一襟幽恨，謾空趁、啼鵑聲訴。深院宇。黃昏杏花微雨。
法曲獻仙音
作者：樓採（宋）

花匣麼弦，象奩雙陸，舊日留歡情意。夢到銀屏，恨裁蘭燭，香篝夜闌鴛被。料燕子重來地。桐陰鎖窗綺。倦梳洗。暈芳鈿、自羞鸞鏡，羅袖冷，煙柳畫欄半倚。淺雨壓荼䕷，指東風、芳事餘幾。院落黃昏，怕春鶯、驚笑憔悴。倩柔紅約定，喚取玉簫同醉。
好事近
作者：樓採（宋）

人去玉屏間，逗曉柳絲風急。簾外杏花細雨，罥春紅愁溼。單衣初試麴塵羅，中酒病無力。應是繡床慵困，倚鞦韆斜立。
二郎神
作者：樓採（宋）

露床轉玉，喚睡醒、綠雲梳曉。正倦立銀屏，新寬衣帶，生怯輕寒料峭。悶絕相思無人問，但怨入、牆陰啼鳥。嗟露屋鎖春，晴風喧晝，柳輕梅小。人悄。日長謾憶，鞦韆嬉笑。悵燼冷爐薰，花深鶯靜，簾箔微紅醉嫋。帶結留詩，粉痕銷帕，情遠竊香年少。凝恨極，盡日憑高目斷，淡煙芳草。
玉樓春
作者：樓採（宋）

東風破曉寒成陣。曲鎖沈香簧語嫩。鳳釵敲枕玉聲圓，羅袖拂屏金縷褪。雲頭雁影占來信。歌底眉尖縈淺暈。淡煙疏柳一簾春，細雨遙山千疊恨。
失調名
作者：樓採（宋）

珠蹙花輿，翠翻蓮額。
失調名
作者：樓採（宋）

汗粉難融，袖香新竊。
好事近
作者：雷應春（宋）

梅片作團飛，雨外柳絲金溼。客子短篷無據，倚長風掛席。回頭流水小橋東，煙掃畫樓出。樓上有人凝佇，似舊家曾識。
沁園春
作者：雷應春（宋）

問訊故園，今如之何，還勝昔無。想舊耘蘭蕙，依然蔥茜，新栽楊柳，亦已扶疏。韭本千畦，芋根一畝，雨老煙荒誰為鋤。難忘者，是竹吾愛甚，梅汝知乎。茅亭低壓平湖。有狎鷺馴鷗尚可呼。把絳紗準擬，新官到也，寒氈收拾，賤子歸歟。略整柴門，更芟草徑，惟有幽人解枉車。丁寧著，與做添棋局，砌換茶壚。
西江月
作者：包榮父（宋）

雅意浯亭寬碧，何心禁路寬華。芝蘭玉樹侍臣家。一段洛濱圖畫。慶事兩年親見，今年福壽堪誇。更從頭上人添些。卻是八千歲也。
千秋歲
作者：遊文仲（宋）

今年為壽，都道是、不比尋常時節。預慶我公八帙，來獻新詞一闋。算得年時，恰當尚父，入相周西伯。親逢盛事，宗孫也五十八。一門富貴榮華，盈床牙笏，何待拈來說。且上祝龜齡鶴算，從此千千百百。笑道兒時，風流丹篆，寫向龍駒額。更將彩筆，十字頭上添一丿。
念奴嬌
作者：劉清夫（宋）

亂山深處，見寒梅一朵，皎然如雪。的皪妍姿羞半吐，斜映小窗幽絕。玉染香腮，酥凝冷豔、容態天然別。故人雖遠，對花誰肯輕折。疑是姑射神仙，幔亭宴罷，迤邐停瑤節。愛此溪山供秀潤，飽玩洞天風月。萬石叢中，百花頭上，誰與爭高潔。粗桃俗李，不須連夜催發。
沁園春
作者：劉清夫（宋）

淺碧芙蓉，素豔亭亭，前身阿嬌。記湘濱露冷，酥容倍潔，華清水滑，酒暈全消。瑤剪豐肥，雲翻碎萼，白羽鮮明時自搖。風流處，是古香幽韻，時度仙飆。瓊枝璧月清標。對千朵嬋娟傾翠瓢。況水晶臺榭，低迷淨綠，冰霜詞調，隱約輕橈。細認金房，鍾奇孕秀，已覺青衿橫素腰。西風晚，看花開十丈，玉井非遙。
金菊對芙蓉
作者：劉清夫（宋）

淺拂春山，慢橫秋水，玉纖閒理絲桐。按清冷繁露，淡佇悲風。素弦瑤軫調新韻，顫翠翹、金簇芙蓉。疊蠲重鎖，輕挑慢摘，特地情濃。泛商刻羽無窮。似和鳴鸞鳳，律應雌雄。問高山流水，此意誰同。箇中只許知音聽，有茂陵、車馬雍容。畫簾人靜，琴心三疊，時倒金鍾。
水調歌頭
作者：劉清夫（宋）

殘臘卷愁去，春至莫閒愁。榮枯會有成說，無處著機謀。身世石中敲火，富貴草頭垂露，何用苦貪求。三尺布衣劍，千載赤松遊。憶親朋，方丱角，總白頭。羊腸世路巇嶮，莫莫且休休。選甚範侯高爵，遮莫陶公鉅產，爭似五湖舟。萬事付蝸角，止坎謾乘流。
玉樓春
作者：劉清夫（宋）

柳梢綠小眉如印。乍暖還寒猶未定。惜花長是為花愁，殢酒卻嫌添酒病。蠅頭蝸角都休競。萬古豪華同一盡。東君曉夜促歸期，三十六番花遞信。
賀新郎
作者：祝穆（宋）

此木生林野。自唐家、絲綸置閣，託根其下。長伴詞臣揮帝制，因號紫微堪詫。常縹緲、紫微仙駕。料想紫微垣降種。紫微郎、況是名同者。兼二美，作佳話。一株乃肯臨茅舍。肌膚薄、長身挺立，扶疏瀟灑。定怯麻姑爬癢爪，只許素商陶冶。擎絳雪、柔枝低亞。我憶香山東坡老，只小詩、便為增聲價。後當有，繼風雅。
沁園春
作者：祝穆（宋）

自有東陽，錦水城山，幾千百年。記往時僅說，擁麾刻郡，而今創見，持橐甘泉。地脈方興，天荒欲破，還為鹽梅生鉅賢。清和候，正風薰日永，作地行仙。題輿小駐樵川。常只恐祖生先著鞭。算誰從井落，重新疆理，誰從襄峴，一洗腥羶。幕府歸來，未應袖手，行有詔書來九天。勳名就，使吾鄉誇詫，盛事流傳。
念奴嬌
作者：周文謨（宋）

棋聲特地，把十年心事，恍然驚覺。楊柳樓頭歌舞地，長記一枝纖弱。破鏡重圓，玉環猶在，鸚鵡言如昨。秦箏別後，知他幾換絃索。誰念顧曲周郎，樽前重見，千種愁難著。猶勝玄都人去後，空怨殘紅零落。綠葉成陰，桃花結子，枉恨東風惡。盈盈淚眼，見人慾下還閣。
八聲甘州
作者：李好古1（宋）

壯東南、飛觀切雲高，峻堞繚波長。望蔽空樓櫓，重關警柝，跨水飛樑。百萬貔貅夜築，形勝隱金湯。坐落諸蕃膽，扁榜安江。遊子憑闌悽斷，百年故國，飛鳥斜陽。恨當時肉食，一擲賭封疆。骨冷英雄何在，望荒煙、殘戌觸悲涼。無言處，西樓畫角，風轉牙檣。
八聲甘州
作者：李好古1（宋）

古揚州、壯麗壓長淮，形勝絕東南。問竹西歌吹，蜀岡何許，楊柳鬖鬖。行樂誰家年少，兩兩更三三。知我江南客，走馬來看。過卻長亭煙樹，雲山點點，煙浪漫漫。料桐花飛盡，夜合繞闌干。倦繡閒庭晝永，望天涯、芳草憶徵鞍。平安使，吳箋謾遣，欲寄愁難。
江城子
作者：李好古1（宋）

從來難翦是離愁。這些愁。幾時休。才趁風檣，千里到揚州。見說蒼茫雲海外，天杳杳，水愁愁。男兒三十敞貂裘。強追遊。夢魂羞。可解籌邊，談笑覓封侯。休傍塞垣釃酒去，傷望眼，怕層樓。
江城子
作者：李好古1（宋）

平沙淺草接天長。路茫茫。幾興亡。昨夜波聲，洗岸骨如霜。千古英雄成底事，徒感慨，謾悲涼。少年有意伏中行。馘名王。掃沙場。擊楫中流，曾記淚沾裳。欲上《治安》雙闕遠，空悵望，過維揚。
水調歌頭
作者：李好古1（宋）

歷歷江南樹，半在水雲間。不須回首，且來著眼向淮山。過盡金山暈碧，望斷焦山空翠，楊柳繞江邊。此意無人會，獨自久憑闌。夜吹簫，朝問法，記坡仙。只今何許，當時三峽倒詞源。水調翻成新唱，高壓風流前輩，使我百憂寬。有酒更如海，容我醉時眠。
酹江月・念奴嬌
作者：李好古1（宋）

西風橫蕩，漸霜餘黃落，空山喬木。照水依然冰雪在，耿耿梅花幽獨。抖擻征塵，扶攜短策，步繞滄浪曲。悵然心事，浮生翻覆陵谷。試向商樂亭前，冷風臺上，把酒招黃鵠。四十男兒當富貴，誰念漂零南北。百畝春耕，三間雲臥，此計何時卜。功名休問，賣書歸買黃犢。
酹江月・念奴嬌
作者：李好古1（宋）

平生英氣，嘆年來、都付山林泉石。不作雲霄軒冕夢，只擬綸竿蓑笠。見說湖陰，飛飛鷗鷺，半是君曾識。梅花時節，試來相與尋覓。休謾汨沒塵埃，浮生能幾，鏡裡催華髮。趁取尊前強健在，莫負花前傾碧。自遣長鬚，親題短句，去約蕭閒客。休教惆悵，梅花飛盡寒食。
賀新郎
作者：李好古1（宋）

人物風流遠。憶當年、江東跌宕，知音南阮。慣倚胡床閒寄傲，妥腹難憑琴桉。妙制擁、銀蟾光滿。千古不傳誰好事，忽茂陵、金碗人間見。輕擘動，思無限。長安釵鬢春橫亂。仿規模、紅條帶撥，媚深情淺。安識高山流水趣，兒女空傳恩怨。使得似、支郎蕭散。聽到三閭沈絕處，慘悲風、搖落寒江岸。不腸斷，也腸斷。
清平樂
作者：李好古1（宋）

清淮北去。千里揚州路。過卻瓜州楊柳樹。煙水重重無數。柁樓才轉前灣。雲山萬點江南。點點盡堪腸斷，行人休望長安。
清平樂
作者：李好古1（宋）

瓜州渡口。恰恰城如鬥。亂絮飛錢迎馬首。也學玉關榆柳。面前直控金山。極知形勝東南。更願諸公著意，休教忘了中原。
浣溪沙
作者：李好古1（宋）

為怯赬雲挾暑飛。嫩涼故故著征衣。江風吹雨過樓西。未必男兒生不遇，時來咳唾是珠璣。功名終豈壯心違。
菩薩蠻
作者：李好古1（宋）

東園映葉梅如豆。西園撲地花鋪繡。春水曉來深。日華嬌漾金。帶煙穿徑竹。步入飛虹曲。何處早鶯啼。曲橋西復西。
菩薩蠻
作者：李好古1（宋）

東風一夜都吹損。晝長春殢佳人困。滿地委香鈿。人情誰肯憐。詩人猶愛惜。故故頻收拾。雲彩縷絲絲。嬌嬈憶舊時。
菩薩蠻
作者：李好古1（宋）

納紅銷翠春風裡。精神一撮金蓮底。不是睡楊妃。綠珠嬌小兒。一般嬌絕處。半帶疏疏雨。不解吐繁香。卻教人斷腸。
酹江月・念奴嬌
作者：阮秀實（宋）

漢庭用老，想君王、也憶潛郎白首。底事煌煌金玉節，奔走天涯許久。江右風流，湖南清絕，要借詩翁手。明年七十，人間此事希有。固是守約堂間，魴齋亭下，要種歸來柳。只恐夜深思賈傅，便有鋒車迎候。壽嶽峰前，壽星池畔，且壽長沙酒。期頤三萬，祖風應管依舊。
晝錦堂
作者：劉子寰（宋）

思縱步，時自駐籃輿，策杖荒郊。為有柔荑可坐，野菜時挑。思憶家山行樂處，片心時逐野雲飄。歌長鋏、遙寄故人，歸路賦隱辭招。
解語花
作者：劉子寰（宋）

龍沙殿臘，兔苑留寒，花照冰壺夜。亂山平野。裝珠樹滿眼，買春無價。牆頭苑下。渾不見、桃夭杏冶。疑趁風、庾嶺寒梅，觸處都飄謝。吹面峭寒未怕。覽瑤池萬里，飛觀高榭。霓旌鶴駕。歌黃竹、勝躍踏青驕馬。峰巒似畫。但點綴、片時相借。驚望中、玉宇瓊樓，殘溜空鴛瓦。
玉漏遲
作者：劉子寰（宋）

翠草侵園徑。陰陰夏木，鳴鳩相應。縱目江天，窈窈雨昏煙暝。屋角黃梅乍熟，聽落顆、時敲金井。深院靜。閒階自長，花磚苔暈。樓居簟枕清涼，盡永日闌干，與誰同憑。舊社鷗盟，零落斷無音信。遼鶴追思舊事，向華表、空吟遺恨。縈念損。休怪暮年多病。
玉漏遲
作者：劉子寰（宋）

暮天初過。雨悽清，頓覺今年秋早。夜景虛明，彷彿露華清曉。蕙草繁花競吐，向暗裡、幽香縹緲。
醉蓬萊
作者：劉子寰（宋）

訪鶯花陳跡，姚魏遺風，綠陰成幄。尚有餘香，付寶階紅藥。淮海維陽，物華天產，未覺輸京洛。時世新妝，施朱傅粉，依然相若。束素腰纖，捻紅唇小，鄣袖嬌看，倚闌柔弱。玉佩瓊琚，勸王孫行樂。況是韶華，為伊挽駐，未放離情薄。顧盼階前，留連醉裡，莫教零落。
阮郎歸
作者：劉子寰（宋）

長條嫋嫋串紅綃。無風時自搖。十分妖豔更苗條。殢春情態嬌。風影舞，露痕潮。買來和蝶饒。故園愁絕楚宮腰。相逢恨怎銷。
好事近
作者：劉子寰（宋）

秋色到東籬，一種露紅先佔。應念金英冷淡，摘胭脂濃染。依稀十月小桃花，霜蕊破霞臉。何事淵明風致，卻十分妖豔。
齊天樂
作者：劉子寰（宋）

雅歌堂下新堤路。柳外行人相語。碧藕開花，金桃結子，三見使君初度。樓臺北渚。似畫出西湖，水雲深處。彩鷁雙飛，水亭開宴近重午。溪蒲堪薦綠醑。幔亭何惜，為曾孫留住。碧水吟哦，滄洲夢想，未放舟橫野渡。維申及甫。正夾輔中興，擎天作柱。願祝嵩高，歲添長命縷。
花發沁園春
作者：劉子寰（宋）

換譜伊涼，選歌燕趙，一番樂事重起。花新笑靨，柳軟纖腰，濟楚眾芳圍裡。年年佳會。長是傍、清明天氣。正魏紫衣染天香，蜀妝紅破春睡。一簇猩羅鳳翠。遍東園西城，點檢芳事。鈴齋吏散，晝館人稀，幾闋管絃清脆。人生適意。流轉共、風光遊戲。到遇景，取次成歡，怎教良夜休醉。
玉樓春
作者：劉子寰（宋）

今來古往吳京道。歲歲榮枯原上草。行人幾度到江濱，不覺身隨風樹老。蒲花易晚蘆花早。客裡光陰如過鳥。一般垂柳短長亭，去路不如歸路好。
沁園春
作者：劉子寰（宋）

雲壑泉泓，小者如杯，大者如罌。更石筵平瑩，寬容數客，淙流回激，環繞飛觥。三澗交流，兩崖懸瀑，搗雪飛霜落翠屏。經行處，有丹荑碧草，古木蒼藤。徘徊卻倚山楹。笑山水娛人若有情。見傍回側轉，峰巒疊疊，欲窮還有，巖谷層層。仰視雲間，茅茨雞犬，疑是仙家來避秦。青林表，望煙霞縹緲，隱隱鸞笙。
賀新郎
作者：劉子寰（宋）

柱杖凌高絕。望千山隱隱，波瀾動搖天末。下有白雲平遠壑，湧起潮頭噴雪。浸絕島、孤峰出沒。赤縣神州何處是，但風煙、杳杳迷空闊。呼不見，古人物。碧松枝下青瑤石。舉頭看、長空湛湛，淡琉璃色。上界屋辰多官府，夸父忙鞭日月。任兔走、烏飛超忽。宇宙茫茫如許大，百年間、何用爭優劣。身世事，一毛髮。
滿江紅
作者：劉子寰（宋）

雲壑飛泉，蒲根下、懸流陸續。堪愛處、石池湛湛，一方寒玉。暑際直當磐石坐，渴來自引懸瓢掬。聽泠泠、清響瀉琮琤，勝絲竹。寒照膽，消炎燠。清徹骨，無塵俗。笑幽人忻玩，滯留空谷。靜坐時看松鼠飲，醉眠不礙山禽浴。喚仙人、伴我酌瓊瑤，餐秋菊。
霜天曉角
作者：劉子寰（宋）

橫陰漠漠。似覺羅衣薄。正是海棠時候，紗窗外、東風惡。惜春春寂寞。尋花花冷落。不會這些情味，元不是、念離索。
洞仙歌
作者：劉子寰（宋）

風饜雨足，也解為花地。收拾浮雲放新霽。愛調亭小翠，點滴猩紅，新妝了，妃子朝來睡起。遙知春有主，整頓歡娛，興在新亭錦圍底。便選歌燕趙，授簡鄒枚，須記作他日，城山盛事。笑東君不用管楊花，任飛去天涯，在東風裡。
醉蓬萊
作者：劉子寰（宋）

正霜浮菊淺，露染楓深，九秋佳景。梅報南枝，一點和羹信。峻嶽生申，太山瞻魯，瑞啟千年運。飛帛奎文，儀皇韶祉，明良相慶。歲值豐登，道方開泰，塞騎塵收，海鯨波靜。幾鬥璇樞，仰三階平正。保定乾坤，親扶日月，萬宇同歌詠。比壽彭聃，侔勳周召，致君堯舜。